A Bizottság 1120/2001/EK rendelete

(2001. június 7.)

a 2001-re vonatkozó egyes rendelkezések végrehajtásának tekintetében a 609/2001/EK rendelettől való eltérésről, valamint a 412/97/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 911/2001/EK bizottsági rendelettel [1] módosított, a zöldség- és gyümölcsfélék piacának közös szervezéséről szóló, 1996. október 28-i 2200/96/EK tanácsi rendeletre [2] és különösen annak 48. cikkére,

mivel:

(1) A 609/2001/EK bizottsági rendelet [3] részletes szabályokat állapít meg a 2200/96/EK tanácsi rendelet alkalmazásáról a működési programok, működési alapok és a közösségi pénzügyi támogatás tekintetében, valamint hatályon kívül helyezi a 411/97/EK bizottsági rendeletet [4].

(2) A 609/2001/EK rendelet 11. cikkének (4) bekezdése augusztus 31-ét állapítja meg a termelői szervezeteknek járó pénzügyi támogatás kifizetésének határidejeként. A II. melléklet minden év június 1-jét és október 1-jét jelöli meg a tagállamok által a Bizottság részére történő információtovábbítás időpontjaként.

(3) A 609/2001/EK rendelet 14. cikkének (2) bekezdése a termelői szervezeteknél évente elvégzendő ellenőrzések legkisebb mintáját 20 %-ban határozza meg.

(4) Ezek a rendelkezések a 411/97/EK rendelet rendelkezéseivel összehasonlítva további adminisztratív kötöttségeket jelentenek a tagállamok számára: 2001-ben a 2001. április 2-i 609/2001/EK rendelet hatálybalépése és a 11. cikk (4) bekezdésének, a 14. cikk (2) bekezdésének, valamint a II. melléklet rendelkezéseinek végrehajtási határideje között rendelkezésre álló idő az említett rendelet alkalmazásának egy rendes évéhez képest rövidebb.

(5) Annak érdekében, hogy lehetővé tegyék a tagállamok számára a termelői szervezetek pénzügyi támogatásra benyújtott pályázatainak feldolgozását, ahol ez a fent említett új adminisztratív kötöttségek miatt nehézségekbe ütközik, a 2000. év működési alapjaira vonatkozóan, a 609/2001/EK rendelet 11. cikkének (4) bekezdése alkalmazásában indokolt új határidőként 2001. október 15-ét megjelölni a pénzügyi támogatás kifizetésére.

(6) A 2000. évre vonatkozó információk tekintetében, a 609/2001/EK rendelet II. mellékletének alkalmazásában helyénvaló 2001. október 31-ét új határidőként megjelölni az információnak a tagállamok által a Bizottsághoz történő továbbítására.

(7) Indokolt 10 %-ban meghatározni a 14. cikk (2) bekezdésének alkalmazásában a termelői szervezeteknél a 2001. év során a tagállamok által elvégzett ellenőrzések legkisebb mintájának arányát, amennyiben a tagállamok adminisztratív okok miatt nem tudják biztosítani e rendelkezés helyes és teljes végrehajtását.

(8) A legutóbb az 1493/97/EK rendelettel [5] módosított, a 2200/96/EK tanácsi rendeletnek a termelői szervezetek elismerése tekintetében történő alkalmazására vonatkozó részletes szabályok megállapításáról szóló, 1997. március 3-i 412/97/EK bizottsági rendelet [6] a 9. cikkében rendelkezik arról, hogy a tagállamok éves beszámolót nyújtsanak be a termelői tervezetekről. Ezt a beszámolót a 609/2001/EK rendelet beszámolási követelményei hatályon kívül helyezték, és 2000-től már nem követelik meg a Bizottság szolgálatai a beszámolási követelményekhez.

(9) Az e rendeletben előírt intézkedések összhangban vannak a bizottság véleményével,

ELFOGADTA EZT A RENDELETET:

1. cikk

A tagállamok a 609/2001/EK rendelet 11. cikke (4) bekezdésének alkalmazásában, a 2000. év működési alapjainak tekintetében legkésőbb 2001. október 15-ig halaszthatják a pénzügyi támogatás termelői szervezetek részére történő kifizetését.

2. cikk

A tagállamok a 609/2001/EK rendelet II. mellékletében meghatározott, 2000. évre vonatkozó információkat legkésőbb 2001. október 31-ig továbbítják a Bizottságnak.

3. cikk

A tagállamok a 609/2001/EK rendelet 14. cikke (2) bekezdésének alkalmazásában végzik el a termelői szervezetek ellenőrzését, 2001-ben a termelői szervezetek legalább 10 %-án és a közösségi támogatás legalább 30 %-án.

4. cikk

A 412/97/EK rendelet 9. cikke hatályát veszti.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. június 7-én.

a Bizottság részéről

Franz Fischler

a Bizottság tagja

[1] HL L 129., 2001.5.11., 3. o.

[2] HL L 297., 1996.11.21., 1. o.

[3] HL L 90., 2001.3.30., 4. o.

[4] HL L 62., 1997.3.4., 9. o.

[5] HL L 202., 1997.7.30., 32. o.

[6] HL L 62., 1997.3.4., 16. o.

--------------------------------------------------